Două locomotive de tren s-au ciocnit frontal pe o cale feroviară industrială de la marginea orașului Târgu Jiu. Unul dintre mecanici a murit, iar celălalt este grav rănit.

Din primele cercetări, o locomotivă staționată cu o garnitură de 20 de vagoane încărcate cu ciment a fost lovită de o alta, în urma impactului, mecanicul trenului staționat decedând din cauza leziunilor suferite.

Mai exact, purtătorul de cuvânt al Inspectoratului pentru Situaţii de Urgenţă (ISU) Gorj, Mihai Avramescu, a declarat pentru News.ro că accidentul a avut loc în cartierul Bîrseşti din municipiul Târgu Jiu, la punctul de încărcare a vagoanelor, cele două locomotive ciocnindu-se în momentul în care efectuau o manevră de alipire la garnituri.

Ambii mecanici erau angajați la CFR Marfă. Unul dintre ei a murit, iar altul este în stare gravă.

Procurorii, CFR Marfă și Inspectoratul Teritorial de Muncă au deschis fiecare câte o anchetă pentru a stabili cu exactitate cauzele accidentului.